Parlèc longaments dera sua edat, des sues malauties, deth pes des ans en tot compdar-les dobles des exigéncies, coma era darrèra, per exemple, qu’auie auut de caperar damb tapisi es melons pr’amor d’evitar es efèctes dera lua e acabèc dident qu’auie un frair (era prioressa hec un movement, encara que movement de tranquillitat); que se se lo permetie porie vier a víuer damb eth e ajudar-lo; qu’ère un excellent jardinèr; qu’era comunautat se poirie profitar des sòns bons servicis, mès utils qu’es sòns; que de ua auta manèra, se non s’admetie ath sòn frair, eth, qu’ère eth màger e se sentie ablasigat e inutil entath trabalh se veirie obligat a anar-se’n, e qu’eth sòn frair auie ua mainada que se harie a vier damb eth, e s’educarie ena casa de Diu, e poirie, dilhèu, èster monja bèth dia.